ΓΡΑΠΤΗ ΕΡΩΤΗΣΗ P-0444/01

υποβολή: Cecilia Malmstrm (ELDR) προς το Συμβούλιο

(14 Φεβρουαρίου 2001)

Θέμα: Ανθρώπινα δικαιώματα στην Κίνα

Μετά την εισβολή στο Θιβέτ το 1949, το κομουνιστικό καθεστώς στην Κίνα έχει επιδοθεί σε ευρύτατες παραβιάσεις των ανθρωπίνων δικαιωμάτων. Ως αποτέλεσμα της καταστολής της ελευθερίας γνώμης και της κατοχής του Θιβέτ πάνω από ένα εκατομμύριο άνθρωποι έχουν εκτελεστεί. Τα τελευταία χρόνια, οι παραβιάσεις έχουν κλιμακωθεί και η κατάσταση στο Θιβέτ θυμίζει τώρα την εποχή της πολιτιστικής επανάστασης των δεκαετιών του 60 και του 70.

Ενώ συνεχίζεται η καταστολή στο Θιβέτ, το κινεζικό καθεστώς έχει εντατικοποιήσει τις διώξεις κατά των μελών της Φαλούν Γκονγκ. Η κυβέρνηση βλέπει με ανησυχία ένα κίνημα το οποίο, μέσα σε λίγα χρόνια, αναπτύχθηκε περισσότερο από το κομουνιστικό κόμμα, το οποίο ωστόσο δεν έχει πολιτικές φιλοδοξίες. Αθώοι καταλήγουν στη φυλακή, άλλοι διώκονται και πολλοί έχουν σκοτωθεί σε επιδρομές του κινεζικού καθεστώτος κατά της Φαλούν Γκονγκ

Οι σχέσεις της ΕΕ με την Κίνα βασίζονταν για πολλά χρόνια στο λεγόμενο κρίσιμο διάλογο. Παρόλα αυτά, η Κίνα συνεχίζει να παραβιάζει συστηματικά τα πιο θεμελιώδη ανθρώπινα δικαιώματα. Κάθε αντίθεση απαγορεύεται και όσοι επιχειρούν ναποδείξουν εναλλακτικές λύσεις στην κομουνιστική δικτατορία τιμωρούνται σκληρά. Δενπάρχει καμία ένδειξη βελτίωσης της κατάστασης όσον αφορά τη δημοκρατία και την ελευθερία έκφρασης. Η ΕΕ και τα κράτη μέλη της διατηρούν επαφές με την Κίνα σε διάφορα επίπεδα. Δυστυχώς, οι συζητήσεις που πραγματοποιούνται δεν έχουν δώσει τη δέουσα έμφαση στο ζήτημα των ανθρωπίνων δικαιωμάτων. Στην Επιτροπή των Ηνωμένων Εθνών για τα Δικαιώματα του Ανθρώπου στη Γενεύη, οι χώρες της ΕΕ επέλεξαν τα προηγούμενα χρόνια να μηνποστηρίξουν ψήφισμα κατά της καταστολής στην Κίνα.

Στο πλαίσιο των εξελίξεων στη χώρα αυτή, δεν θεωρεί το Συμβούλιο ότι η ΕΕ πρέπει να αναθεωρήσει την πολιτική της όσον αφορά τον κρίσιμο διάλογο με την Κίνα και, ως εκ τούτου, να αναλάβει πρωτοβουλία, στη διάρκεια του τρέχοντος έτους, για την έγκριση ψηφίσματος που να καταδικάζει τις παραβιάσεις των ανθρωπίνων δικαιωμάτων εκ μέρους της Κίνας στην Επιτροπή του ΟΗΕ για τα Δικαιώματα του Ανθρώπου;

Κοινή απάντηση στις γραπτές ερωτήσεις P-0444/01 και Ρ-0481/01

(10 Ιουλίου 2001)

Οι περιορισμοί της ελευθερίας θρησκείας και πίστεως στην Κίνα αποτελούν θέμα περιοδικώς επανερχόμενο στην ημερήσια διάταξη του διαλόγου ΕΕ-Κίνας περί ανθρωπίνων δικαιωμάτων. Το Συμβούλιο ανέφερε στα συμπεράσματά του, με ημερομηνία 22/23 Ιανουαρίου 2001, ότι το εν λόγω θέμα συγκαταλέγεται στους τομείς στους οποίους η ΕΕ εκτιμά ότι θα πρέπει να επιτευχθεί πρόοδος διά της διαδικασίας διαλόγου.

Η ΕΕ έχει επανειλημμένως εκφράσει τη βαθιά της ανησυχία προς τις κινεζικές αρχές σχετικά με τα μέτρα που έχουν ληφθεί κατά των οπαδών θρησκευτικών και πνευματικών κινημάτων, κυρίως κατά των οπαδών του Falun Gong. Το θέμα αυτό συζητήθηκε επίσης κατά τον τελευταίο γύρο του διαλόγου περί ανθρωπίνων δικαιωμάτων που έλαβε χώρα στις 22 και 23 Φεβρουαρίου στη Στοκχόλμη. Στις 2 Φεβρουαρίου, στο Πεκίνο, η Τρόικα, στα πλαίσια της προετοιμασίας του επόμενου γύρου του διαλόγου ΕΕ-Κίνας γύρω από τα ανθρώπινα δικαιώματα, είχε προβεί σε διάβημα. Η ΕΕ παρέδωσε κατάλογο με επιμέρους περιπτώσεις ζητώντας να επιδειχθεί επιείκεια και ανέφερε στα πλαίσια αυτά προφορικά τα ονόματα των οπαδών του Falun Gong Li Xiaobing, Li Xiaomei και Yu Changxin.

Οι πληροφορίες σχετικά με το τί μέλλει γενέσθαι με τους κρατουμένους του Falun Gong είναι ελλιπείς. Το Κέντρο Ενημέρωσης για Θέματα Ανθρωπίνων Δικαιωμάτων και Δημοκρατίας, που έχει την έδρα του στο Χονγκ Κονγκ, έχει καταγράψει 98 θανάτους στο πλαίσιο αυτό σε εθνικό επίπεδο, κατά το διάστημα από τον Ιούλιο 1999 ως τα μέσα Ιανουαρίου 2001. Σημειωτέον ότι 46 επιπλέον θάνατοι έχουν σημειωθεί από τον Οκτώβριο 2000,ποδεικνύοντας αύξηση των περιπτώσεων κακής μεταχείρισης οπαδών κατά τους τελευταίους μήνες. Σύμφωνα με το Κέντρο Ενημέρωσης για Θέματα Ανθρωπίνων Δικαιωμάτων και Δημοκρατίας, 450 περίπου καταδικάσθηκαν από δικαστήρια, ορισμένες εκατοντάδες εισήχθησαν σε ψυχιατρικά ιδρύματα και 10 000 περίπου εκτίουν αναμορφωτικές ποινές συνιστάμενες σε καταναγκαστική εργασία.

Η θέση της ΕΕ είναι ότι δεν είναι πρόθυμη να εμπλακεί σε συζήτηση σχετικά με τη φύση του κινήματος, αλλά ότι οι περιορισμοί της ελευθερίας θρησκείας και πίστης και της ελευθερίας του συνέρχεσθαι θα πρέπει να αρθούν και να γίνουν σεβαστά τα ανθρώπινα δικαιώματα όλων των πολιτών, συμπεριλαμβανομένων των οπαδών του Falun Gong.

Στα συμπεράσματά του, στις 19 Μαρτίου 2001, το Συμβούλιο Γενικών Υποθέσεων δήλωσε ότι ανησυχεί ιδιαίτερα για την έλλειψη σεβασμού των θεμελιωδών ελευθεριών στην Κίνα, κυρίως της ελευθερίας της έκφρασης, της θρησκείας και του συνεταιρίζεσθαι καθώς και για τις συνεχιζόμενες παραβιάσεις των ανθρωπίνων δικαιωμάτων κυρίως κατά των οπαδών του Falun Gong. Στα ίδια συμπεράσματα, το Συμβούλιο συμφώνησε ως προς την προσέγγιση που θα ακολουθήσει έναντι της απόφασης των ΗΠΑ γιαποβολή σχεδίου ψηφίσματος για τα ανθρώπινα δικαιώματα στην Κίνα κατά την 57η σύνοδο της επιτροπής των ΗΕ για τα ανθρώπινα δικαιώματα.